和薛先輩見寄初秋寓懷即事之作二十韻
作者：韋莊
朝代：唐

paragraphs: 玉律初移候，清風乍遠襟。
一聲蟬到耳，千炬火然心。
嶽靜雲堆翠，樓高日半沈。
引愁憎暮角，驚夢怯殘碪。
露白凝湘簟，風篁韻蜀琴。
鳥喧從果爛，堦淨任苔侵。
柿葉添紅景，槐柯減綠陰。
採珠逢寶窟，閱石見瑤林。
魯殿鏗寒玉，苔山激碎金。
郄堂流桂景，陳巷集車音。
名自張華顯，詞因葛亮吟。
水深龍易失，天遠鶴難尋。
鑒貌寧慙樂，論才豈謝任。
義心孤劒直，學海怒濤深。
既覩文兼質，翻疑古在今。
慙聞紆綠綬，即候挂朝簪。
晚樹連秋塢，斜陽映暮岑。
夜蟲方唧唧，疲馬正駸駸。
託跡同吳燕，依仁似越禽。
會隨仙羽化，香蟻且同斟。